কেন্দ্রের নোট বাতিলের সিদ্ধান্তে ধাক্কা খেয়েছিল রাজ্যের আবাসন শিল্প। যার প্রভাব পড়েছিল কোষাগারেও। সেই ধাক্কা সামলাতে আগামী অর্থবর্ষের বাজেটে একজোড়া দাওয়াই দিলেন অর্থমন্ত্রী অমিত মিত্র। 
অমিতের প্রথম প্রস্তাব, ফ্ল্যাট বা অ্যাপার্টমেন্ট সম্পূর্ণ হওয়ার এক বছরের মধ্যে রেজিস্ট্রি করালে রেজিস্ট্রেশন ফি’র উপর ২০ শতাংশ ছাড় মিলবে। দ্বিতীয়ত, ‘এগ্রিমেন্ট টু সেল’ দলিল রেজিস্ট্রি করানোর ক্ষেত্রে স্টাম্প ডিউটির হার করা হয়েছে ২ শতাংশ। অবশ্য এই সুবিধা নিতে গেলে চার বছরের মধ্যে বাকি স্ট্যাম্প ডিউটি জমা দিয়ে মূল দলিলটি রেজিস্ট্রি করাতে হবে। 
এই দুই সিদ্ধান্তের ফলে রাজ্যের আবাসন শিল্প উৎসাহিত হবে বলে মনে করছেন নির্মাণ সংস্থার আধিকারিকেরা। নির্মাণ সংস্থাগুলির সংগঠন ‘ক্রেডাই বেঙ্গলে’র সভাপতি নন্দু বেলানির মন্তব্য, ‘‘ফ্ল্যাট কিনে রেজিস্ট্রেশন না করানোর একটা প্রবণতা রয়েছে। রেজিস্ট্রেশন ফি ২০ শতাংশ কমানোর ফলে এই প্রবণতা কমবে। রেজিস্ট্রেশন ফি কমার সুযোগ নিতে ক্রেতারা ফ্ল্যাট বা অ্যাপার্টমেন্ট কেনার সঙ্গে সঙ্গেই রেজিস্ট্রেশন করিয়ে নেবেন বলে মনে হয়।’’ স্ট্যাম্প ডিউটি সংক্রান্ত সিদ্ধান্ত প্রসঙ্গে বেলানি বলেন, ‘‘আমরা স্ট্যাম্প ডিউটির হার ১ শতাংশ করার কথা বলেছিলাম। তবে এটিও একটি সদর্থক পদক্ষেপ।’’ 
নোট বাতিল পরবর্তী পর্যায়ে একটি সমীক্ষায় দেখা গিয়েছিল কলকাতায় নির্মাণ শিল্পে ভাটা এসেছে। আবাসন শিল্পের মন্দার প্রভাব পড়েছে সরকারের কোষাগারেও। ২০১৬-’১৭ অর্থবর্ষে রেজিস্ট্রেশন ফি এবং স্ট্যাম্প ডিউটি বাবদ পাঁচ হাজার ১৯৯ কোটি টাকা আদায়ের লক্ষ্যমাত্রা ধার্য করা হয়েছিল। বাস্তবে আদায় হয়েছে চার হাজার ৩৯২ 
কোটি টাকা।